РЕГЛАМЕНТ (ЕС) 2019/552 НА КОМИСИЯТА

от 4 април 2019 година

за изменение на приложения II и III към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от азоксистробин, бициклопирон, хлормекват, ципродинил, дифеноконазол, фенпропиморф, фенпироксимат, флуопирам, фосетил, изопротиолан, изопиразам, оксамил, протиоконазол, спинеторам, трифлоксистробин и трифлумезопирим във или върху определени продукти

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 14, параграф 1, буква а) от него,

като има предвид, че:

(1) На 6 юли 2018 г. Комисията по Кодекс алиментариус прие нови максимално допустими граници на остатъчни вещества по Кодекс алиментариус (CXL) за азоксистробин, бициклопирон, хлормекват, ципродинил, дифеноконазол, феназахин, фенпропиморф, фенпироксимат, флоникамид, флуопирам, флупирадифурон, фосетил, имазамокс, имазапир, изопротиолан, изопиразам, оксамил, пикоксистробин, протиоконазол, хинклорак, сафлуфенацил, спинеторам, тебуконазол, трифлоксистробин и трифлумезопирим (2).

(2) Максимално допустимите граници на остатъчни вещества (МДГОВ) за посочените вещества са определени в приложения II и III към Регламент (ЕО) № 396/2005 с изключение на бициклопирон и трифлумезопирим, за които няма специално определени МДГОВ и веществата не са включени в приложение IV към посочения регламент, поради което за тях се прилага стойността по подразбиране от 0,01 mg/kg, установена в член 18, параграф 1, буква б) от същия регламент.

(3) В съответствие с член 5, параграф 3 от Регламент (ЕО) № 178/2002 на Европейския парламент и на Съвета (3), когато съществуват международни стандарти или предстои тяхното приемане, те се вземат под внимание при разработването или привеждането в съответствие на законодателството в областта на храните, освен когато тези стандарти или съответни части от тях биха били неефективно или неподходящо средство за постигане на легитимните цели на законодателството в областта на храните, или при наличие на научно основание, или когато биха довели до степен на защита, различна от определената като подходяща в Съюза. Освен това, в съответствие с член 13, буква д) от същия регламент Съюзът трябва да способства за постигането на последователност между международните технически стандарти и законодателството в областта на храните, като същевременно гарантира, че не се понижава възприетата от него висока степен на защита.

(4) Съюзът изрази резерви (4) пред Комитета по Кодекса за остатъчните вещества от пестициди относно CXL, предложени за следните комбинации пестицид/продукт: бициклопирон (годна за консумация карантия от бозайници); дифеноконазол (семкови плодове, ориз); феназахин (всички продукти); фенпропиморф (банани); фенпироксимат (круши, краставици, пъпеши, пиперки и чушки, кафе на зърна, цитрусови плодове, продукти от животински произход); флоникамид (всички продукти); флуопирам (мляко, ориз, сушен грах); флупирадифурон (всички продукти); имазамокс (всички продукти); имазапир (всички продукти); оксамил (краставици, летни тикви); пикоксистробин (всички продукти); хинклорак (всички продукти); сафлуфенацил (всички продукти); спинеторам (авокадо, сливи, продукти от животински произход); тебуконазол (всички продукти); трифлоксистробин (зеле).

(5) Поради това CXL за азоксистробин, бициклопирон, хлормекват, ципродинил, дифеноконазол, фенпропиморф, фенпироксимат, флуопирам, фосетил, изопротиолан, изопиразам, оксамил, протиоконазол, спинеторам, трифлоксистробин и трифлумезопирим, които не са изброени в съображение 4, следва да бъдат включени в Регламент (ЕО) № 396/2005 като МДГОВ, освен когато се отнасят до продукти, които не са включени в приложение I към посочения регламент, или когато са определени на по-ниска стойност от настоящите МДГОВ. Тези CXL са безопасни за потребителите в Съюза (5).

(6) В рамките на процедура по разрешаването на употребата на продукт за растителна защита, съдържащ активното вещество калиев фосфонат, при къпини, малини, боровинки, френско грозде, цариградско грозде и плодове от черен бъз, бе подадено заявление в съответствие с член 6, параграф 1 от Регламент (ЕО) № 396/2005 за изменение на съществуващите МДГОВ за фосетил.

(7) В съответствие с член 8 от Регламент (ЕО) № 396/2005 посоченото заявление бе подложено на оценка от съответната държава членка и докладът за оценка бе изпратен на Комисията.

(8) Европейският орган за безопасност на храните („Органът“) направи оценка на заявлението и на доклада за оценка, като обърна специално внимание на рисковете за потребителите, а когато е приложимо — и за животните, и даде обосновано становище по предложените МДГОВ (6). Той изпрати становището си до заявителя, до Комисията и до държавите членки и го направи общодостъпно.

(9) Органът стигна до заключението, че всички изисквания във връзка с данните са изпълнени и че измененията на МДГОВ, поискани от заявителя, са приемливи с оглед на безопасността на потребителите въз основа на оценка на експозицията на потребителите за 27 конкретни групи европейски потребители. Той взе предвид най-актуалната информация относно токсикологичните свойства на веществото. Риск от превишаване на допустимата дневна доза или на острата референтна доза не бе установен нито при дългосрочната експозиция на посоченото вещество чрез консумация на всички хранителни продукти, които биха могли да го съдържат, нито краткосрочната експозиция, дължаща се на прекомерна консумация на съответните продукти.

(10) Въз основа на обоснованото становище на Органа и като се вземат под внимание факторите, които са от значение за разглеждания въпрос, съответните изменения на МДГОВ отговарят на изискванията на член 14, параграф 2 от Регламент (ЕО) № 396/2005.

(11) Поради това Регламент (ЕО) № 396/2005 следва да бъде съответно изменен.

(12) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1 Приложения II и III към Регламент (ЕО) № 396/2005 се изменят в съответствие с приложението към настоящия регламент.

Член 2 Настоящият регламент влиза в сила на двадесетия ден след деня на публикуването му в Официален вестник на Европейския съюз.

Настоящият регламент е задължителен в своята цялост и се прилага пряко във всички държави членки. Съставено в Брюксел на 4 април 2019 година. За Комисията Председател Jean-Claude JUNCKER

(1) ОВ L 70, 16.3.2005 г., стр. 1.

(2) http://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-701-41%252FReport%252FFINAL%252FREP18_CACe.pdf.

Съвместна програма на ФАО и СЗО относно стандартите за храните, Комисия по Кодекс алиментариус. Допълнение II, четиридесет и първа сесия. Рим, Италия, 2—6 юли 2018 г.

(3) Регламент (ЕО) № 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (ОВ L 31, 1.2.2002 г., стр. 1).

(4) Коментари от страна на Европейския съюз по циркулярно писмо CL 2018/39-PR на Кодекса: https://ec.europa.eu/food/sites/food/files/safety/docs/codex_cac_41_cl_2018-39-pr.pdf.

(5) Scientific support for preparing an EU position in the 50th Session of the Codex Committee on Pesticide Residues (CCPR) (Научна подкрепа за подготовката на позицията на ЕС по време на 50-ата сесия на Комитета по Кодекса за остатъчните вещества от пестициди (ККОП). EFSA Journal (Бюлетин на ЕОБХ) 2018;16(7):5306.

(6) Научните доклади на ЕОБХ са на разположение на следния уебсайт: http://www.efsa.europa.eu:

Reasoned opinion on the modification of the existing maximum residue levels for potassium phosphonates in certain berries and small fruits (Обосновано становище относно изменението на съществуващите максимално допустими граници на остатъчни вещества от калиев фосфонат при някои ягодоплодни култури и дребни плодове). EFSA Journal (Бюлетин на ЕОБХ) 2018;16(9):5411.